ระเบียบการประปานครหลวง ฉบับที่ 50 ว่าด้วยการติดตั้งประปา พ.ศ. 2557

ระเบียบการประปานครหลวง
ระเบียบการประปานครหลวง
ฉบับที่ ๕๐
ว่าด้วยการติดตั้งประปา
พ.ศ. ๒๕๕๗
 

โดยที่เป็นการสมควรแก้ไขปรับปรุงหลักเกณฑ์การติดตั้งประปาให้สอดคล้องกับสภาวการณ์ในปัจจุบัน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
ประกอบกับข้อบังคับการประปานครหลวง ฉบับที่ ๑๑๖ ว่าด้วยการบริการจัดส่ง จำหน่าย
และการใช้น้ำประปา พ.ศ. ๒๕๔๓ และฉบับที่แก้ไขเพิ่มเติม จึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง
ฉบับที่ ๕๐ ว่าด้วยการติดตั้งประปา พ.ศ. ๒๕๕๗

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบการประปานครหลวง ฉบับที่
๕๐ ว่าด้วยการติดตั้งประปา พ.ศ. ๒๕๕๔
บรรดาระเบียบ คำสั่ง ประกาศ
หรือหลักเกณฑ์อื่นใดที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ให้รองผู้ว่าการ
(บริการด้านตะวันตก) เป็นผู้รักษาการตามระเบียบนี้
และให้มีอำนาจกำหนดหลักเกณฑ์และวิธีปฏิบัติ เพื่อดำเนินการตามระเบียบนี้

ข้อ ๕ การติดตั้งประปา
แบ่งเป็น ๒ ลักษณะ คือ
๕.๑ การติดตั้งประปาใหม่ หมายความว่า การติดตั้งประปาสำหรับสถานที่หรืออาคารที่ไม่มีการติดตั้งประปามาก่อน
โดยแบ่งตามสภาพการใช้น้ำ ดังนี้
๕.๑.๑ การติดตั้งถาวร
ใช้กับอาคารที่มีหมายเลขทะเบียนบ้านที่ถูกต้องโดยผู้ขอรับบริการติดตั้งประปาใหม่ต้องเป็นเจ้าของ
หรือผู้ครอบครอง หรือมีชื่ออยู่ในทะเบียนบ้าน
๕.๑.๒ การติดตั้งชั่วคราว
ใช้กับสถานที่ที่มีหมายเลขทะเบียนบ้านชั่วคราวที่นายทะเบียนออกให้กับบ้านที่ปลูกสร้างในที่สาธารณะ
หรือโดยบุกรุกป่าสงวน
หรือโดยมิได้รับอนุญาตตามกฎหมายว่าด้วยการควบคุมการก่อสร้างอาคาร
หรือได้รับอนุญาตตามกฎหมายอื่น หรือขอใช้เพื่อการก่อสร้าง หรือขอใช้น้ำตามสภาพการใช้น้ำอื่น
ๆ โดยผู้ขอรับบริการติดตั้งประปาใหม่ต้องเป็นเจ้าของหรือผู้ครอบครอง
หรือมีชื่ออยู่ในทะเบียนบ้านชั่วคราว
ในกรณีขอใช้กับสถานที่ที่มีทะเบียนบ้านชั่วคราวจะต้องมีหนังสือยินยอมเป็นลายลักษณ์อักษรจากเจ้าของที่ดินที่แท้จริงมาแสดงด้วย
๕.๒ การติดตั้งประปาซ้ำ หมายความว่า
การติดตั้งประปาสำหรับสถานที่หรืออาคารที่เคยมีการติดตั้งประปามาก่อน
และได้มีการยกเลิกการใช้น้ำหรือถูกงดจ่ายน้ำ

ข้อ ๖ การขอติดตั้งประปา
ผู้ขอใช้น้ำจะต้องยื่นคำขอใช้น้ำตามแบบคำขอหรือด้วยวิธีการอื่นใดตามที่การประปานครหลวงกำหนดพร้อมหลักฐาน
ดังต่อไปนี้
๖.๑ สำเนาบัตรประจำตัวประชาชน
หรือสำเนาบัตรประจำตัวข้าราชการหรือองค์การของรัฐของผู้ขอใช้น้ำและผู้รับมอบอำนาจ
(กรณีมอบอำนาจให้ผู้อื่นยื่นคำขอแทน) หรือหลักฐานแสดงตนอื่น
๖.๒
สำเนาทะเบียนบ้านที่ขอติดตั้งประปาพร้อมสำเนาทะเบียนบ้านฉบับที่มีชื่อผู้ขอติดตั้งประปาเป็นเจ้าของบ้าน
ในกรณีที่ผู้ขอใช้น้ำเป็นผู้อาศัยในบ้านหรือบ้านเช่าต้องให้เจ้าบ้านทำหนังสือมอบอำนาจมอบให้การประปานครหลวงไว้เป็นหลักฐาน
๖.๓ กรณีผู้ขอติดตั้งประปาเป็นหน่วยงานราชการ รัฐวิสาหกิจ
บ้านพักของทางราชการบ้านพักของหน่วยงานรัฐวิสาหกิจ สถานทูต สถานกงสุล วัด
และสถานที่ประกอบพิธีทางศาสนาต่าง ๆ ที่ได้จดทะเบียนมีใบอนุญาตแล้ว
ต้องให้หัวหน้าส่วนราชการหรือผู้มีอำนาจตามกฎหมายเป็นผู้ลงนามเป็นคู่สัญญาใช้น้ำประปากับการประปานครหลวง
๖.๔ กรณีผู้ขอติดตั้งประปาเป็นบริษัทจำกัด บริษัทมหาชนจำกัด
ห้างหุ้นส่วนจำกัดห้างหุ้นส่วนสามัญ ธนาคารพาณิชย์ โรงเรียนเอกชน และนิติบุคคลอื่น
ๆ
ให้ผู้จัดการหรือเจ้าของผู้มีอำนาจตามกฎหมายเป็นผู้ลงนามในแบบคำขอติดตั้งประปาและเป็นคู่สัญญาใช้น้ำประปากับการประปานครหลวง
ในการดำเนินการข้างต้น หากเจ้าของบ้าน หัวหน้าส่วนราชการ ผู้จัดการ หรือเจ้าของบริษัท
ห้างร้าน ไม่สามารถยื่นคำขอและหรือเป็นคู่สัญญาใช้น้ำประปาด้วยตนเอง
ให้ทำหนังสือมอบอำนาจให้ผู้หนึ่งผู้ใดทำการแทนก็ได้

ข้อ ๗ ผู้ใช้น้ำถาวรที่ประสงค์จะขอใช้น้ำต่อเนื่อง
เมื่อมีการรื้อถอนอาคารเดิม ให้โอนเปลี่ยนสภาพการใช้น้ำเป็นผู้ใช้น้ำชั่วคราวได้

ข้อ ๘ ผู้ใช้น้ำประปาชั่วคราวมีสิทธิขอโอนเปลี่ยนสภาพเป็นการใช้น้ำประปาถาวรได้

ข้อ ๙ การขอโอนกรรมสิทธิ์การใช้น้ำ
โดยการเปลี่ยนชื่อผู้ใช้น้ำ เนื่องจากได้รับกรรมสิทธิ์ตามกฎหมายจากนิติกรรม
หรือโดยทางอื่นนอกจากนิติกรรม เจ้าของหรือผู้ครอบครองอาคารสามารถขอเปลี่ยนชื่อโดยไม่ต้องเสียค่าใช้จ่าย
หรือเงินประกันการใช้น้ำใด ๆ ยกเว้นกรณีที่ผู้ใช้น้ำเดิมถอนเงินประกันการใช้น้ำ
หรือไม่มีการวางเงินประกันไว้
เจ้าของหรือผู้ครอบครองรายใหม่ต้องวางเงินประกันการใช้น้ำใหม่ให้ครบถ้วน

ข้อ ๑๐ เพื่อเป็นประโยชน์แก่การจดปริมาณน้ำประปา
การตรวจสอบ และการซ่อมบำรุงรักษาท่อและอุปกรณ์การจ่ายน้ำ
ให้กำหนดจุดติดตั้งมาตรวัดน้ำ ดังนี้
๑๐.๑ ให้ติดตั้งมาตรวัดน้ำไว้ใกล้ทางเข้าออก ด้านหน้าอาคาร
โดยติดตั้งชิดฝาผนังอาคารหรือแนวรั้วกำแพงด้านหน้า
๑๐.๒ กรณีที่ไม่สามารถดำเนินการได้ตามข้อ ๑๐.๑ หรือเป็นสถานที่ก่อสร้างให้อยู่ในดุลพินิจของสำนักงานประปาสาขา

ข้อ ๑๑ ผู้ขอรับบริการหรือผู้ใช้น้ำ
จะต้องติดตั้งท่อและอุปกรณ์ภายในบริเวณสถานที่หรืออาคารของผู้ใช้น้ำให้เป็นไปตามหลักเกณฑ์ของการประปานครหลวง
และให้ยื่นคำขอตามแบบคำขอที่การประปานครหลวงกำหนด ซึ่งสถานที่หรืออาคารแห่งเดียวจะยื่นคำขอติดตั้งมาตรวัดน้ำเกินกว่าหนึ่งมาตรวัดน้ำได้
โดยอยู่ในดุลพินิจของการประปานครหลวงที่จะติดตั้งมาตรวัดน้ำเกินกว่าหนึ่งมาตรวัดน้ำตามที่ยื่นคำขอหรือไม่

ข้อ ๑๒ การติดตั้งประปา
การคิดอัตราค่าใช้จ่าย และค่าธรรมเนียมต่าง ๆ
การโอนเปลี่ยนสภาพการใช้น้ำให้เป็นไปตามประกาศ คำสั่ง คู่มือปฏิบัติงาน
หลักเกณฑ์และวิธีปฏิบัติของการประปานครหลวง

ข้อ ๑๓ เมื่อระเบียบนี้มีผลใช้บังคับแล้ว
บรรดาประกาศ คำสั่ง หลักเกณฑ์ และวิธีปฏิบัติใดที่อ้างถึงระเบียบการประปานครหลวง
ฉบับที่ ๕๐ ว่าด้วยการติดตั้งประปา พ.ศ. ๒๕๕๔ ให้ถือว่าอ้างถึงระเบียบนี้


ประกาศ
ณ วันที่ ๒๕ กันยายน พ.ศ. ๒๕๕๗
ธนศักดิ์
วัฒนฐานะ
ผู้ว่าการการประปานครหลวง








ปริยานุช/ผู้จัดทำ
๑๔ พฤศจิกายน
๒๕๕๗

วิศนี/ผู้ตรวจ
๑๔ พฤศจิกายน
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๒๒๘ ง/หน้า ๑/๑๒ พฤศจิกายน ๒๕๕๗